For præcis et år siden tog Lise Poulsen Floris, der stammer fra Aalborg, og hendes mand en beslutning, der skulle vise sig at gribe mere om sig, end de først havde troet. I en måned ville parret lade være med at indtage alkohol. Det skete som en del af konceptet ‘Dry January’ - hvor man tørlægger sig selv i årets første måned. - Vi havde haft en temmelig heftig julemåned og to års corona-tilværelse, som involverede en hel del alkohol. Så vi besluttede os for at gå på Dry January i 31 dage, siger Lise Poulsen Floris. Andre folks skepsis Hverken Lise Floris eller hendes mand har tidligere haft problemer med at styre deres alkoholforbrug, så de udfordrede i første omgang sig selv til at prøve at tage en alkoholfri måned for at prøve noget nyt. Parret, som bor i Malaysia, gennemførte den første måned uden alkohol, og derfor forlængede de perioden fra en måned til et halvt år uden alkohol. - Da vi var et par uger inde, begynder vi at høre et par podcasts. Specielt en britisk journalist der har lavet den her podcast 'Alcoholfree Life', og der begynder vi at stille spørgsmålstegn ved, om vi kunne overveje, at det her går længere end den 1. februar, siger hun. Det var nemt for Lise Poulsen Floris og manden at droppe alkoholen, og den største udfordring kom ikke fra dem selv. - I vores kultur er der desværre lidt et pres, som ikke stopper ved unges gruppepres. Det går lidt ind i det, jeg selv har skrevet om, som hedder 'Sober Shaming'. Man gør lidt grin med dem, der er afholdt. Så det har nok været den største udfordring, siger hun. Ingen tømmermænd Målet om ikke at røre alkoholen i et halvt år blev nået, og hverken Lise Floris eller hendes mand savnede alkoholen. Derfor fortsatte de tilværelsen som afholdsmænd, og da 2022 blev til 2023, havde de ikke indtaget alkohol i 365 dage. - Det bedste for mig er ikke at have en eneste dag, hvor man er præget af tømmermænd. Det behøver ikke være en kæmpe aften eller nat med litervis af alkohol, som jo gør, at man ikke er i topform i hovedet og kroppen, dagen efter man har drukket. Så det har nok været den største gevinst. - Vi bør sætte spørgsmålstegn ved, at vi putter det her giftstof i vores krop, fordi det har en langt større skadelig effekt, end man har gået og troet i mange år. Lise Floris mener, at hendes krop takker hende for at have kvittet alkohol. Derfor har hun nu skrevet en e-bog med fem råd til, hvordan man kommer igennem 31 dage uden alkohol. Hun håber, den kan inspirere andre til at prøve kræfter med 'Dry January'. - Vi er som danskere og vesterlændinge i lidt en drikkekultur, så det her med at få fem værktøjer - der gør det nemt at komme igennem 31 dage uden alkohol - det mente jeg var noget, der kunne være brugbart for folk, siger hun. Du kan læse e-bogen her .
Et forsøg med at være tørlagt i en måned har grebet om sig for nordjyske Lise Floris og hendes mand.